Document ID: 32014R0650

IZVEDBENA UREDBA KOMISIJE (EU) št. 650/2014
z dne 4. junija 2014
o določitvi izvedbenih tehničnih standardov glede oblike, strukture, seznama vsebine in datuma letne objave informacij, ki jih morajo razkriti pristojni organi v skladu z Direktivo 2013/36/EU Evropskega parlamenta in Sveta
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (1) ter zlasti člena 143(3) Direktive,
ob upoštevanju naslednjega:
(1)
V skladu z Direktivo 2013/36/EU morajo pristojni organi razkriti nekatere informacije, da bi notranji bančni trg deloval vedno bolj učinkovito in da se državljanom Unije zagotovi ustrezna stopnja preglednosti. Razkrite informacije bi morale zadostovati za smiselno primerjavo pristopov, ki so jih sprejeli pristojni organi različnih držav članic.
(2)
Da bi se ta ocena še dodatno olajšala, bi bilo treba informacije, ki jih predložijo vsi pristojni organi, objaviti v skupni obliki, jih redno posodabljati in dati na voljo na enotnem elektronskem naslovu. Čeprav zahteve glede razkritij pri nadzoru iz naslova VIII Direktive 2013/36/EU zajemajo tudi celotno področje bonitetne ureditve, se ti tehnični standardi osredotočajo predvsem na odgovornosti v zvezi z nadzorom, ki izhajajo iz navedene direktive ter iz Uredbe (EU) št. 575/2013 Evropskega parlamenta in Sveta (2).
(3)
Ta uredba temelji na osnutkih izvedbenih tehničnih standardov, ki jih je Evropski bančni organ (EBA) predložil Komisiji.
(4)
EBA je o osnutkih izvedbenih tehničnih standardov, na katerih temelji ta uredba, izvedla odprta javna posvetovanja, analizirala morebitne s tem povezane stroške in koristi ter zaprosila za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (3) -
SPREJELA NASLEDNJO UREDBO:
Člen 1
Zakoni in drugi predpisi ter splošne smernice
Pristojni organi v skladu s členom 143(1)(a) Direktive 2013/36/EU objavijo informacije o besedilih zakonov in drugih predpisov ter splošne smernice, sprejete v njihovi državi članici na področju bonitetne ureditve, pri čemer uporabijo veljavne obrazce iz delov 1 do 8 Priloge I.
Člen 2
Opcije in diskrecijske pravice
Pristojni organi v skladu s členom 143(1)(b) Direktive 2013/36/EU objavijo informacije o načinu izvajanja opcij in diskrecijskih pravic, ki so na voljo v pravu Unije, pri čemer uporabijo veljavne obrazce iz delov 1 do 12 Priloge II.
Člen 3
Splošna merila in metodologije procesa nadzorniškega pregledovanja in ovrednotenja
Pristojni organi v skladu s členom 143(1)(c) Direktive 2013/36/EU objavijo informacije o splošnih merilih in metodologijah, ki jih uporabljajo pri nadzorniškem pregledovanju in ovrednotenju iz člena 97 navedene direktive, pri čemer uporabijo obrazec iz Priloge III.
Člen 4
Zbirni statistični podatki
Pristojni organi v skladu s členom 143(1)(d) Direktive 2013/36/EU objavijo informacije o zbirnih statističnih podatkih v zvezi s ključnimi vidiki izvajanja bonitetnega okvira, pri čemer uporabijo obrazce iz delov 1 do 6 Priloge IV.
Člen 5
Datum letne objave
Pristojni organi informacije iz člena 143(1) Direktive 2013/36/EU na enotnem elektronskem naslovu prvič objavijo najpozneje 31. julija 2014.
Pristojni organi vsako leto do 31. julija posodobijo informacije iz točke (d) člena 143(1) navedene direktive na podlagi stanja na dan 31. decembra predhodnega leta.
Pristojni organi redno in vsako leto najpozneje do 31. julija posodobijo informacije iz točk (a) do (c) člena 143(1) navedene direktive, razen če se objavljene informacije niso spremenile.
Člen 6
Končne določbe
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. junija 2014

Labels: 7
2
12
3